На основу члана 32. став 1. тачка 6) и члана 66. став 3. Закона о локалној самоуправи (,,Службени гласник РС “, број 129/2007, 83/2014 - др. закон, 101/2016 - др. закон и 47/2018) и члана 37. став 1. тачка 7) Статута Града Ниша (,,Службени лист Града Ниша“, број 88/2008, 143/2016 и 18/2019),

Скупштина Града Ниша, на седници одржаној дана \_\_\_\_\_\_\_ године, донела је

**ОДЛУКУ**

**О УСВАЈАЊУ ПЛАНА КАПИТАЛНИХ ИНВЕСТИЦИЈА ГРАДА НИША ЗА ПЕРИОД ОД 2021. ДО 2024. ГОДИНЕ**

**Члан 1.**

 Усваја се План капиталних инвестиција Града Ниша за период од 2021. до 2024. године.

 Текст Плана капиталних инвестиција Града Ниша за период од 2021. до 2024. године је саставни део ове одлуке.

**Члан 2.**

Одлуку објавити у „Службеном листу Града Ниша“.

Број:

Дана:

**С К У П Ш Т И Н А Г Р А Д А Н И Ш А**

 ПРЕДСЕДНИК

 др Бобан Џунић

О б р а з л о ж е њ е

Усвајањем Плана развоја града Ниша за период од 2021-2027. године („Службени лист Града Ниша бр.36/2021), стекли су се услови да Град донесе и План капиталних инвестиција, документ који проистиче из Плана развоја и који представља својеврсни табеларни приказ пројеката за чију реализацију постоји реална потреба у граду Нишу јер ће они допринети унапређењу инфраструктуре у граду, пословног окружења и конкурентности привреде града Ниша, квалитета живота како у градским, тако и у руралним срединама, туристичке понуде и уопште потенцијала града.

Град Ниш до сада није имао овакав документ и његово доношење требало би да олакша рад локалне самоуправе у наредном периоду будући да се њиме јасно и прецизно дефинише опредељење за даљи развој града Ниша. Уједно, отклањају се све евентуалне сметње за правовремено конкурисање за средства из екстерних извора финансирања јер ће се на годишњем нивоу овај План ажурирати.

План капиталних инвестиција резултат је рада Комисије за израду плана капиталних инвестиција која је формирана решењем градоначелнице (број 353-3/2021-01 од 19.04.2021. године), а немерљив допринос изради документа дала су и сва јавна и јавно-комунална предузећа Града, као и градске установе. Из тог разлога, овај документ представља и интегрални план свих комуналаних предузећа и установа јер садржи заједничке планове за улагање јавног сектора.

Привредно-економски савет такође је разматрао документ и упутио сугестије и предлоге обрађивачима. Део тих предлога постао је саставни део Плана капиталних инвестиција.

Након усвајања, План капиталних инвестиција налазиће се на интернет страници Града Ниша и Канцеларије за локални економски развој, која ће једном годишње сачињавати извештај о извршењу Плана капиталних инвестиција за претходну годину и достављати Градском већу на усвајање.

Након усвајања Плана развоја града Ниша за период од 2021-2027. године, Програма локалног економског развоја за 2021. и Плана капиталних инвестиција Града Ниша за период од 2021-2024. године, заокружиће се процес доношења докумената чији је циљ да буду водиља даљег развоја Ниша.

На основу горе наведених разлога потребно је да Скупштина Града Ниша донесе Одлуку о усвајању Плана капиталних инвестиција Града Ниша за период од 2021. до 2024. године.

Канцеларијa за локални економски развој

 ДИРЕКТОР

Душан Радивојевић